A oposición venezolana chama a unha folga xeral, nun novo intento de apartar a Maduro do poder | Noticias de Galicia | CRTVG\nPublicado o 02/05/2019 16:22\nA oposición venezolana chamou á folga xeral, nun novo intento de apartar a Nicolás Maduro do poder. Maduro desmentiu que fora abandonar o país e negou as informacións da Casa Branca de que dirixentes chavistas e líderes opositores acordaran sacalo do poder e abrir o camiño para unha transición política.\nUnha muller de 27 anos é a segunda vítima mortal confirmada dos violentos enfrontamentos que tiveron lugar onte en Caracas. A muller recibiu un tiro na cabeza cando participaba nas protestas do Primeiro de Maio que foran convocadas polo líder opositor Juan Guaidó como parte da denominada operación liberdade.\nGuaidó chamou á folga xeral e dixo que Leopoldo López, liberado o día anterior do seu arresto domiciliario, buscara un refuxio seguro. López e a súa muller Lilian Tintori permanecen na embaixada de España, onde os informaron de que a súa casa fora asaltada. Tintori culpou axentes do Servizo de Intelixencia.\nMentres, Nicolás Maduro negou que tivese pensado deixar o país. A Casa Branca ofreceulle a Cuba suavizar as sancións se retiraban o seu apoio a Maduro.\nWashington cre que rusos e cubanos impediron un suposto acordo entre a oposición e dirixentes do chavismo para sacar a Maduro do poder e comezar un proceso de transición política.\nQuedan sen recoller un cento de toneladas de lixo na Coruña


Levamos ao Pleno o malestar veciñal pola falta de mantemento nos parques infantís - Novas - Bloque Nacionalista Galego de Betanzos - BNG - Bloque Nacionalista Galego\nOs nacionalistas recibiron queixas polo estado de conservación dos xogos do parque infantil situado a carón do antigo ambulatorio\nbngbetanzos 10 Maio 2017 ás 16:56\nBetanzos, 8 de maio de 2017. O BNG trasladou ao Pleno o malestar veciñal pola falta de mantemento nos parques infantís do concello. O voceiro do BNG, Henrique del Río, indicou que recibiran “queixas polo estado de conservación dos xogos do parque infantil situado a carón do antigo ambulatorio”.\nO malestar veciñal débese a que “ao bastidor dos bambáns fáltanlle topes nos remaches e amosa unha preocupante falta de estabilidade, sobre todo cando están a se empregar os xogos”. Neste sentido, cuestionou que o goberno local manteña “por semanas” esta “situación de perigo potencial” en lugar de solucionalo.\nAdemais de requirir unha urxente reparación, as nacionalistas demandan que se revisen os restantes parques. “Semella que se espera a que se estraguen para substituílos con algunha subvención en lugar de facerlles un mantemento cotián que evite estar gastando sempre no mesmo por deixadez”, lamentou.\nAs nacionalistas indicaron que a veciñanza demandoulles a colocación de xogos infantís para menores de tres anos en máis parques. “Ao parecer, só o parque do Pasatempo ten este tipo de xogos”, explicaron, interesándose polas previsións para colocar este tipo de xogos noutros parques infantís.


Vídeos documentais para 3º e 4º de Primaria.\nA vida no solo e a súa importancia para o equilibrio dos ecosistemas\nEtiquetas: ecosistemas, solo\nLAIKA, A PRIMEIRA ASTRONAUTA DA HISTORIA\nO 3 de Novembro de 1957 unha cadela despegou nunha nave espacial. Chamábase Laika e converteuse no primeiro ser vivo en saír ao espazo exterior.\nAntes foi sometida a un adestramemto durísimo que lle producíu un gran deterioro fisico. Laika morrería arredor das 6 horas despois do lanzamente, a causa da excesiva temperatura da cabina, producida por unha avaría no sistema de refrixeración, e polo pánico.\nO trato recibido por Laika durante o entreno e a viaxe hoxe estaría considerado como maltrato animal. Anos máis tarde o propio responsable da misión, o científico Oleg Gazenko, expresou publicamente o seu arrepentimento por permitir a morte da cadeliña:\n"As probas con animais son unha fonte de sufrimento para todos nós. Tratámolos coma bebés que non poden falar. Canto máis tempo pasa, máis lamento o que ocorreu. Non debimos facelo... Non aprendimos o suficiente desta misión para xustificar a morte do can."\nNestes video poderás coñecer máis datos desta viaxe.\nNeste video pódense ver videos reais da misión científica.\nA música que se escoita de fondo nos dous videos é a canción "Laika" do grupo Mecano.\n¿Queres saber máis? Fai clic enriba destes enlaces.\nLaika, a cadeliña astronauta\nLaika, a cadela que nos levou ao espazo e non volveu\nEtiquetas: animais, astronomía\nEtiquetas: industria, tecnoloxía\nHISTORIA E LENDA DO CAMIÑO DE SANTIAGO\nHistoria dos camiños, vías de comunicación:\nEtiquetas: galicia, historia, historia antiga, idade media, transportes\nCanal sobre animais\nTAMÉN EN TV\nIr á Xanela Aberta\nIr a Sexamoscurios@s\nGRAZAS A TOD@S AQUEL@S QUE COMPARTIDES O VOSO TRABALLO NA REDE


A Comisión Europea insta ao Reino Unido a retirar o seu proxecto de lei sobre o mercado interior ao vulnerar o protocolo acordado sobre Irlanda do Norte - Foro Galego Brexit\nBrexit,Comisión Europea,EU,Europe,European Union,Institucións da UE,Irlanda do Norte,Maroš Šefčovič,Mercado interior,Michael Gove,Protocolo sobre Irlanda do Norte,Proxecto de lei do Reino Unido,Reino Unido,UE,UK,Unión Europea\nTrala publicación polo goberno do Reino Unido do proxecto de lei sobre o mercado interior, o 9 de setembro do 2020, o vicepresidente de Relacións Interistitucionais e prospectiva da Comisión Europea, Maroš Šefčovič, pediu que se celebrara unha reunión extraordinaria do Comité Conxunto UE - Reino Unido para pedir ao Reino Unido explicacións máis detalladas sobre as súas intencións e responder ás preocupacións da UE. Un día despois celebrouse esta reunión en Londres entre o vicepresidente da Comisión e o ministro británico responsable da supervisión das negociacións sobre o Brexit, Michael Gove.\nBruxelas, 12 de setembro do 2020. Á saída desta reunión, Maroš Šefčovič, lembrou que a aplicación oportuna e plena do Acordo de Retirada, incluído o Protocolo sobre Irlanda e Irlanda do Norte, é unha obrigación legal, polo que a UE agarda que se respecte plenamente. Isto é así xa que a violación dos termos do mesmo infrinxiría o dereito internacional, socavaría a confianza e poría en perigo as futuras negociacións sobre as relacións en curso. Isto basease en que o Acordo de Retirada entrou en vigor o 1 de febreiro do 2020, tendo efectos xurídicos en virtude do dereito internacional a partir desta data. Por este motivo, nin a UE nin o Reino Unido poden modificar, aclarar, emendar, interpretar, ignorar ou deixar de aplicar unilateralmente o acordo.\nNa mesma liña, o vicepresidente da Comisión Europea, xustifica que, se o proxecto de lei fose aprobado tal e como foi proposto, constituiría unha clara violación das disposicións substantivas do Protocolo: os parágrafos 3 e 4 do artigo 5 e o artigo 10 sobre a lexislación consuetudinaria e as axudas estatais, incluído, entre outras cousas, o efecto directo do Acordo de Retirada (artigo 4). Por outro lado, o Reino Unido estaría violando a obrigación de boa fe prevista no Acordo de Retirada (artigo 5), xa que o proxecto de lei pon en perigo a consecución dos obxectivos do Acordo. Así mesmo, a UE non acepta o argumento de que o obxectivo do proxecto de lei sexa protexer o Acordo do Venres Santo (Belfast), mais ben opina que fai o contrario.\nPor todo isto, Maroš Šefčovič pediu ao goberno do Reino Unido que retire se estas medidas do proxecto de lei canto antes posible e, en calquera caso, a finais de mes. En opinión de Šefčovič, ao presentar este proxecto de lei, o Reino Unido danou seriamente a confianza entre ambas partes e agora tócalle restablecela. Por último, lembrou ao goberno do Reino Unido que o Acordo de Retirada contén unha serie de mecanismos e recursos xurídicos para facer fronte ás violacións das obrigacións xurídicas do texto que a UE non dubidará en empregar.


Bacterias, bichos, pragas....O problema non é novo, a tinxe a todos e de vello. E no estudo desas patoloxías están - e máis deberan aínda - as universidades, en Galiza o Centro de Investigacións Forestais, o Consello Superior de Investigacións Científicas , os oceanográficos, as piscifactorías...así como as novas institución creadas arredor de vellos e novos andazos. O seu coñecemento remontase ao Neolítico, cando o ser humano adquire uso de razón social e asume que pode coutalo e domesticalo todo, facelo seu e ao seu xeito: plantar, podar, enxertar, crear hortas, viveiros, invernadoiros, granxas, salazoneiras, piscifactorias ... E de tal resposta humana ás cuestións do medio nacen os cultivos e conseguintemente a cultura que é suma de saberes, de respostas a problemas e coa que rematamos facendo liturxia. Asuntos ben sabidos por experimentados patrucios que aínda quedan, xa ningún de pana e boina, agora de vaqueiros e sombreiro, trotamundos da emigración, eses que, na porta ou dende a xanela da casa, na taberna que queda, pasan as horas mirando o devalar do sol ou de quen fende o ritmo monótono das horas ao seu paso pola aldea, os que filosofan sobre tanta novidade, pra seguir a dicir o que xa dicían os seus devanceiros, que o mundo anda revolto e o que se lle atribúe a Deus que “si este é o mundo que eu fixen que o Demo me leve”. Mulleres e homes que case todo solucionaban intercedendo aos santiños, na lóxica de someterse a corentenas ou a remedios caseiros. Sobreviventes de andazos sabidos e de novidades naturais, migratorias e artificiais, mesmo motivadas pola insatisfacción e o abuso.\nConseguintemente a conta do drama nacen e medran empresas dedicadas a poñer remedio ou a causar outros males a través dunha intentada desinfección interfiren no ciclo ecolóxico. E experiencia debera haber na Galiza, non esquezamos que este é o país da modélica empresa, nacida en tempo e lugar xusto, o Porriño, a que desafía a posguerra e as súas pragas de miserias, a dos irmáns Fernández López e outros emprendedores intelectuais galeguistas, pioneiros no I+ D, a da químico farmacéutica “Zeltía” fabricantes do popular ZZ feito a partir do xa desacreditado DDT.\nNon faltan catálogos de insecticidas, experimentacións, inspeccións, asembleas, congresos sobre o tema, organismos, institución pra velar pola saúde da paisaxe e da paisanaxe...namentres os labregos seguen a usar as “medicinas” pra eidos e lameiros que lle recomendan nas boticas, revístense case de marcianos e cargan ao lombo sulfatadoras, algunhas dignas pezas de museos. Outros con novas técnicas fumigan, contaminan, intoxican.\nA globalización, o mestizaxe, a promiscuidade, tan necesarias como a prevención, o ir e vir polo mapamundi de xentes, o traer e levar maletas e contairnes con novos e vellos produtos, roupas, madeiras, mobles, comestibles.. portan con eles insospeitados e minúsculos polisóns: baterías, fungos, insectos, bichos que pasarán a ser, noutras latitudes, incómodos e infecciosos inquilinos. Exóticos viaxeiros que poden levar consigo unha familia, visitantes con efectos directos e indirectos. O cambio climático o conseguinte quentamento global, axuda a crear ambiente e caldo de cultivo pra especies invasoras namentres sofren as autóctonas na convivencia dos globais xeitos de migracións. Cuestión que leva a novas situacións as que inciden nos comportamentos, nas tradicións, por tanto na cambiante cultura. Asuntos que dan que falar nos organismos internacionais e locais. Polo cal o control de pragas e os servizos fitosanitarios vanse normalizando, experimentando, con acertos e desacertos respecto ao que supón o uso e abuso de insecticidas, os produtos químicos, as fumigacións coa conseguintes efectos adversos... Lembramos os efectos do famoso DDT (Dicloro Difenil Tricloroetano) os efectos dos herbicidas... Así que aquelo tan franciscano e humanista de “que se arrinca unha herba e trema o universo” faise máis que realidade.\nFaremos un repaso por esas familias de bichería minúscula, bacterias, ácaros, insectos, vermes... que alteran as paisaxes, que danan os bosques, hortas e xardíns pra desmoralizar a un labrego que aínda resiste tratando de sacarlle proveito á terra ou a ese seu mar sometido a tantas contaminacións: os parasitos protozoos que colonizan aos berberechos, a marceliosis, as mareas roxas, marróns, pardas de microalgas tóxicas e outros fenómenos cos conseguintes riscos pros produtos que entran no consumo.\nReaparecen pragas que semellaban so historia dos días da Segunda Guerra Mundial, como o chinche de cama , piollos e as mesma pulgas que, as que, de cando en vez, toman sitio en escolas ou até en hospitais. As carrachas campan polo campo e xa teñen motivado alarma nos humanos. E velaí buscando un tempo que une o caloroso coa humidade a cucaracha americana, viaxeira procedente dos trópicos, con capacidade de adaptación ao medio, que se alimenta de todo. E xa sabemos de tantos tipos de mosquitos, o mosquito tigre procedente de Asía, recoñecido polo seu cor negro e raias brancas, con picadura intensa e transmisora de enfermidades...E conseguintemente contaminación de alimentos, enfermidades, alerxias...o ciclo amplía a súa cósmica espiral.\nE moito temos escoitado e escoitaremos aínda máis das famosas avespas velutinas, chegadas entre a madeira transportada en barcos dende un clima subtropical temperado, o do Sudeste Asiático. Avespa que se alimenta doutros insectos, entre eles das abellas do país, entón o universo tradicional, mesmo filosófico da apicultura vese revolto. As pegas e outras aves, entre elas as galiña non poden con elas...e na paisaxe de Galiza xa aparecen os seus grandes niños como bolsas pendurando das árbores máis altas ou en lugares insospeitados do campo ou da casa.\nE outras avespiñas, máis pequenas, como a do castaño, insecto orixinario de China, que ameaza soutos e conseguintemente a riqueza da castaña e da madeira, contra a que se experimentou coa solta doutro insecto parasitoide (Torymus Sinensis) que se alimenta das larvas da avespiña depredadora, antídoto contra o seu avance. E sempre a couza a roer madeira.\nAs pasionarias ou “gorgojo do piñeiro” que se apoderan das altas copas de escuro arume arpado, mesmo poñendo a raia ás repoboacións do exótico invasor pino de Monterrei, vido de California. A máis do insecto nematodo da madeira do pino, no 1999 chegado de Portugal... Cerdeiras, cítricos e oliveiras vense atacadas por bacterias como a “xylla fastidiosa” ou a “araña roxa” sen deixar madurar os froitos... Mesmo as exóticas palmeiras, dende a beiramar Mediteránea até o noso confín, son atacadas polo picudo roxo deixando espidas antigas palmeiras, insignia da ilustración e do pasado dunha casa ou dun pazo... Mesmo o tradicional buxo sufre a praga da couza china, unha eiruga que axiña devora as sebes xeométricas dos centenarios xardíns dos pazos. E coma sempre a vide, tan sensible ao desequilibrio dos fenómenos meteorolóxicos, a vellas e coñecidas pragas como a filoxera, o mildiu, o oidio, o pulgón, a polilla, os tryps, o mosquito verde, o piral, .. As patacas podrecen polo efecto de novos escaravellos, pioxiños...a couza guatemalteca.\nPaisaxes sobrecargadas de invasoras azaleas como acontece en Irlanda, Galiza e Portugal de plumachos (herba das pampas), dos xa vellos eucaliptos e dos máis novos metrosideros...\nIncremento da poboación de familias de teixugos atravesando as estradas e mesmo visitando á hora da sesión vermouth alamedas das cidades... as ratas e os ratos... E as medusas, reproducíndose de cada anaco seu, resistindo e facéndose donas do planeta...todo un símbolo. As leccións deben mudar.\n7- outubro - 2018


Un home de 64 e unha muller de 85 anos falecen nas últimas horas por covid-19 en Montecelo - Pontevedra Viva\nSábado 6 de Marzo, 2021 ás 20:51 do Sábado 6 de Marzo, 2021\nO número de pacientes falecidos na área sanitaria de Pontevedra e O Salnés ascende a 158 persoas desde que se notifican as mortes motivadas pola pandemia. Este sábado 6 de marzo, a Consellería de Sanidade trasladaba o deceso nas últimas horas dun home de 64 anos e dunha muller de 85 anos.\nAmbos atopábanse ingresados no Hospital Montecelo do Complexo Hospitalario Universitario de Pontevedra.\nOs dous pacientes contaban con outras enfermidades previas diagnosticadas antes de contaxiarse por coronavirus, segundo a información facilitada polo Servizo Galego de Saúde.\nDesde o inicio do plan de continxencia da covid-19 curáronse 11.767 pacientes na área sanitaria de Pontevedra e O Salnés, 69 pacientes máis que na xornada do venres.\nA Consellería de Sanidade tamén notificaba este sábado a morte doutras dúas persoas causada pola pandemia. Trátase dun home de 76 anos da provincia de Pontevedra, que falecía no Hospital Álvaro Cunqueiro de Vigo e dun home de 66 anos, que perdía a vida no Complexo Hospitalario Universitario da Coruña (CHUAC). Tamén nos dous casos existían patoloxías previas nos seus historiais médicos.\nCon estes catro falecementos producidos na comunidade durante as últimas 24 horas, Galicia suma 2.270 mortes orixinadas pola enfermidade do coronavirus desde que se cuantifican as mortes producidas pola pandemia.


Macrooperación na Arousa contra a venda ilegal de ameixa procedente de Portugal - Canal Rías Baixas\nMacrooperación na Arousa contra a venda ilegal de ameixa procedente de Portugal\nAROUSA> Macrooperación contra a distribución ilegal de marisco en Arousa procedente de Portugal. As forzas de seguridade españolas e lusas practicaron esta mañá varios rexistros en depuradoras do Grove e Cambados. A operación enténdese, ademais, a outros puntos de Galicia e do resto da península.\nAmplo dispositivo despregado hoxe na Arousa contra a venda ilegal de marisco procedente de Portugal. O operativo estendeuse por varias depuradoras do Salnés. Nel participaron axentes da Policía Nacional, da Policía Autonómica e do servizo de Gardacostas de Galicia. Ademais, interviñeron efectivos da Policía Marítima de Portugal.\nNeste operativo internacional practicáronse rexistros en ata tres empresas do Grove, todas elas situadas en Rons. En Cambados, mentres tanto, as pescudas afectaron a dúas depuradoras, unha en Tragove e outra no Facho. Os rexistros forman parte dunha operación conxunta contra a distribución ilegal de ameixa xapónica.\nAs actuacións policiais arrancaron a primeira hora desta mañá, de xeito simultáneo en ambas localidades, na procura de documentación.\nFóra de cámara, algúns dos responsables das depuradoras onde se levaron a cabo as actuacións policiais consideran “esaxerado” o despregamento desta xornada. Indican que, en tal caso, as investigacións debería centrarse en Portugal, lugar de orixe da ameixa.\nArtigo anteriorGonzalo Caballero considera a nova lei de saúde pública un retroceso para a sanidade\nSeguinte artigoOs escolares de Boiro descobren os segredos do concello a través dun conto


Burela FS TV ofrecerá un debate previo á final four da Copa\nA Burela FS TV ofrecerá un debate previo á ‘final four’ da Copa de Málaga\nO programa contará coa achega, entre doutras persoas, da xornalista Neus Pachón, a ex xogadora e segunda adestradora do Envialia, Bea Seijas\nCopa da Raíña RFEF / BURELA FS\nBurela FS TV vestirá as súas mellores galas nun programa especial previo para a final four de Málaga (18-20 de decembro), este xoves ás 19.00 horas en directo. Ao longo dunha hora, a canle laranxa abordará os detalles desta segunda edición da Copa da Raíña, co título defendido polas Guerreiras, a través dun faladoiro virtual.\nA xornalista deportiva Neus Pachón, a exjugadora e actual segunda adestradora do Ourense Envialia Bea Seijas e o responsable da conta de Twitter Zona Futsal José Antonio Vale, co colaborador burelista Joaquín Vázquez como moderador, porán sobre a mesa a súa opinión sobre o evento e os candidatos ao título da segunda edición da Copa da Raíña, facendo un repaso ademais sobre a historia da competición, e da final four de Copa do Rei.\nJulio Delgado tamén falará das súas impresións sobre o regreso ao Martín Carpena tras o título de liga conquistado no pasado mes de xuño polas Guerreiras Laranxas. Tamén trasladará o adestrador burelista o seu pensamento sobre ADA Alcorcón como rival de semifinais, pero tamén de Poio Pescamar e Univesidad de Alacante.\nComo non podería ser doutra forma, tamén haberá tempo para lembrar os mellores momentos da primeira edición copeira, Burela 2019, co gran estalido final da Bancada Laranxa e das nosas Guerreiras como campioas.\nEtiquetas BurelaBurela TVfútbol salafutsal


José Manuel Ceide Pallas ‘Canito’\nPresidente do Laracha\nJosé Manuel Ceide ‘Pallas’ é o presidente do Laracha | marema\nTonecho Garda, vicepresidente, director deportivo e delegado do primeiro equipo, e Nando Martínez Perales, adestrador, deixaron de formar parte do Laracha a semana pasada. José Manuel Ceide Pallas ‘Canito’ é o presidente do club vermello e verde. Está doído, sobre todo, por como saiu Tonecho da entidade.\nParecéronlle mal as declaracións de Tonecho na Voz de Galicia?\nXa sabemos que el foi á universidade e nós non, pero non me gustaron a súas formas de tratar á xente da directiva, incluso con insultos a persoas que traballan desinteresadamente día tras día. Que a familia vexa esto no periódico paréceme dunha persoa que non ten conciencia. El quere que o club lle enseñe as contas. Ímolas presentar na asemblea de final de tempada: iremos cos extractos, co que había desde a pasada tempada, o que se ingresou e o que se gastou desde o antigo tesoureiro abandoou. E, por certo, teño que dicir que me avisou. Díxome: Canito, quedas coa xente equivocada. E, efectivamente, así foi.\nHabía problemas máis aló da mera relación como membro do Laracha?\nUltimamente case non pode andar pola rúa. A min non me fixeron pintadas na entrada do campo como lle fixeron a el. Parécelle que todo o que pasa ten que xirar ao seu redor.\nQue discrepancias existían entre el e vostede?\nA discusión que temos todos os anos é que sempre se pasa do presuposto que eu lle dou. Polo anos que levo nisto, sei perfectamente os cartos que vou xuntar de socios, publicidade e cotas do fútbol base. Se lle digo que hai unha cantidade e el supéraa en 1.500 ou 2.000 euros ao mes, estamos a falar de 20.000 euros ao ano. Quen sae diso? E non é el o que ten que solucionar os problemas ao final de cada tempada, son eu. E estou na ruina por culpa disto. Agora mesmo pasa calquera cousa e eu quedo colgado con 50.000 euros ao lombo do que levo ingresado no club e do actual préstamo, que está ao meu nome.\nDe que préstamo está a falar?\nEn agosto, solicitei un préstamo de 17.000 euros ao meu nome, xa que a nome do club era imposible. Unha parte deste préstamo destinarase para cancelar outro préstamo inexistente e o sobrante destinarase para gastos de facturas e primeiro equipo.\nComo recuperará ese cartos?\nToda a directiva agás Tonecho firmamos para que se me aboase mensualmente mediante a presentación de recibos. Cando se falou deste tema, el estaba na directiva e dicía que había que saír adiante. Para empezar a liga houbo que pagar case 3.000 euros á Federación, á mutualidade, o imposto de sociedades… Os cartos que anticipei eran para gastos do club. Imos recibir 21.000 euros do Concello e a directiva autorízame para retirar eses cartos. Son máis de 30.000 os que xa levo ingresados no club, pero este mes hai que pagar aos xogadores e xa teño que tirar outra vez deses cartos.\nNese momento Tonecho terá acceso ás contas.\nNon. Non poderá estar presente porque non ten carné de socio, algo indispensable para poder asistir á asemblea.\nPero ata a semana pasada Tonecho era o vicepresidente do Laracha.\nPara ser socio hai que ter o carné pagado e el non o pagou. Agora vai vir por el e non llo vou dar.\nFalou con el despois das súas declaracións?\nComo vou falar con esa persoa? Hai xente que está contenta de que marchara. Temos moitos carnés de socio de xente maior que, mentres el estivera no club, díxonos que non o querían retirar.\nEstá a dicir que moitos laracheses renegaban do club porque Tonecho era o vicepresidente?\nCustoume moito facer un equipo prebenxamín esta tempada. Para captar rapaces, os pais dos equipos biberón, prebenxamín e benxamín non pagan. Só o carné de socio se queren facelo, que non é o obrigatorio. Os chandals levan desde fai anos a publicidad de Reprecor, a empresa de Tonecho, e nunca aportou un euro. Ten un valo de publicidade no campo e tampouco aportou un euro por ela. Tonecho mandaba facer valos de contactos seus. Custaba 120 euros facer cada un e despois non nos pagaban nin a man de obra nin a propia publicidade.\nPor que volveu Tonecho ao Laracha fai tres tempadas?\nConsidero que sobraba no Silva e que é unha persoa que necesita estar metido no fútbol, pero maldito sexa o día no que se me ocorreu. Recordo que me chamara un directivo do Silva, ao que eu consideraba un amigo de Tonecho, para tomar un café comigo e dicirme se estaba tonto por volver a admitilo no club. Ademais diso, os cartos que lle fixo perder ao club.\nTonecho non foi responsable de que o club perdese cartos.\nHoubo xente traballando para nós coa non daban as contas da cantina. Dixémoslles que os números non podían estar ben, entregáronnos as chaves e marcharon. Non se lle ocorre outra cousa a Tonecho que ir pedirlles perdón só por quedar ben. Esa tempada levaron 15.000 euros da cantina. Por que tivo que pedirlles que volveran? Nunca o entenderei.\nQue pasaba coa cantina?\nCando levaba outra xente a cantina, teño chegado á oficina para facer o balance -rifas, entradas e a propia cantina- e preguntar: cantos cartos fixo a cantina hoxe no partido do primeiro equipo? A resposta: 90 euros. Era imposible porque eu tiña todo moi ben calculado. Se vendo 200 rifas na entrada, a cantina vai facer entre 280 e 300 euros. Como pode ser que venda 200 rifas e só facer 90 euros de cantina? Houbo un desfalco tras outro.\nComo foi o inicio desta tempada para o club?\nTonecho ten poder de convicción, pero nesta tempada moito menos. Non foi capaz de conseguir xogadores porque os futbolistas que el coñece xa lle din que non. Nós tiñamos dous fichados, un comezou no Caión e outro está no Arteixo, e dixeron que non por posibles enfrontamentos con el.\nPor que non hai máis xogadores do Concello no club?\nA Porty chameino moitas veces. Preguntáballe como lle ían os estudios e o traballo. E a Mario, a pesar de como é. Pero ten a toda a xente do pobo en contra, pintadas na parede…\nCoñecendo todo o que coñece, arrepíntese dalgunha decisión que tomou?\nArrepíntome do diñeiro que levo posto no club porque non se agradece e porque todo rompería antes e non estaríamos a falar agora destes problemas. Eu deixaría de poñer cartos, o Laracha non pagaría aos xogadores e todo estouparía dalgunha maneira. Se o club non pode estar en Terceira, terá que estar en Preferente. Pero como Canito non sabe facer iso, a xente que traballa no Laracha vai cobrar. Fun eu o que me metín neste problema. Se tivera a capacidade de dicir que non, aforraría moitos disgustos.\nHai xente que pensa que Tonecho conseguiu máis cartos que Canito.\nNon o creo porque el nunca puxo cartos no Laracha. Tonecho ben sabe que a tempada na que Lemos foi o adestrador do Laracha, eu tiven que botar man de 12.000 euros dunha conta persoal.\nDesa tempada aínda se deben cartos.\nNon, iso é mentira. Se eu lle debo a alguén 20 euros e mos perdoa, xa non llos debo. Díxenlle a Tonecho que era unha barbaridade o que se ía gastar e en decembro daquela tempada entrei no vestiario para explicar que os cartón non ían chegar. Había xogadores que tiñan ofertas de Terceira. Dixémoslles a eses futbolistas que as aceptasen e así o club alixeiraría nóminas. A outra solución era que non se cobrase o último mes e medio. Os futbolistas reuníronse e chegaron ao acordo de non cobrar ese último mes e medio de tempada e, por tanto, o club non debe nada a ningún dos futbolistas dese ano. Tampouco se lle debe nada a, Lemos, ao que xa enganchei por banda un día, porque el tamén perdoou e, ademais, é o que menos pode falar porque marchara para o As Pontes e non perdoara mes e medio, perdoara medio mes.\nPode estar en perigo a viabilidade do club?\nA viabilidade do club pasa por axustar economicamente o que resta de tempada e as dúas próximas para intentar solucionar os problemas que temos.\nPode que non se cobre o último mes desta tempada?\nDe momento non se sabe. O xoves ou o venres desta semana, os xogadores cobrarán novembro. Faltan uns ingresos por entrar coma os da Copa Deputación, a subvención da Xunta e, a primeiros de ano, recibiremos unha cantidade da Terceira División.\nOs soldos do Laracha non son precisamente baixos para a Preferente. Fixo ofertas moi altas o Laracha aos seus futbolistas?\nConsidero que en Preferente non se debe chegar a algunhas cantidades que estamos pagando. Sei doutros equipos de Preferente que teñen un presuposto similar ao do Laracha e non pagan soldos tan altos. Ademais deixeille claro a Tonecho que non quería máis de 18 xogadores, pero despois atopámonos con 22. Son catro soldos que poden significar 15.000 euros ao ano. El nunca se axustaba ao que eu lle decía e considero que eses gastos son evitables. Se temos 18 xogadores en vez de 22, xa se pode aforrar unha cantidade razoable ao ano. Se ademais se axusta o soldo de cada futbolista, estamos falando de 20.000 euros de aforro ao final da tempada. É moito osíxeno para un club coma o Laracha.\nPlantéxase abandoar se non recibe máis axuda?\nUnicamente que veña unha directiva a e me bote unha man, pero se non terei que seguir ata acabar o mandato. Quédanme dúas tempadas e a ver se dou recuperado algo do que é meu.\nPaguei 5.000 euros do meu peto imposto de sociedades\nNas dúas últimas tempadas, o Laracha tivo un convenio con Deportivo e na derradeira foi filial do Fabril.\nPor que hai tantos problemas económicos se, a tempada pasada, o Laracha foi filial dun Deportivo que se fixo cargo da maioría dos salarios?\nPor ser filial do Deportivo, o Laracha deixou de cobrar 20.000 euros de publicidade de Terceira División.\nFoi un erro para o Laracha ser filial do Fabril?\nO primeiro ano non foi un erro porque os xogadores eran do Laracha. Houbo unha serie de ingresos dos que se facía o Depor pero non se tiña en conta o que había que pagar de imposto de sociedades. Foron outros 15.000 euros que lle caeron enriba ao club e que o Deportivo non quixo asumir.\nNunha entrevista neste diario na pasada tempada, Canito dixo que o convenio co Deportivo era moi positivo para a saúde económica do Laracha.\nO Deportivo pagaba aos seus xogadores, nós aos nosos e parecía que a tempada estaría cuberta economicamente, pero non contabamos con estes 15.000 euros de imposto de sociedades que tiña que pagar o Laracha e, se non se pagase, as contas do club quedarían canceladas. Manolo, o tesoureiro da pasada tempada, deixounos explicado o que había que pagar este ano. Eu fixen un ingreso persoal nas arcas do club para pagar cos meus cartos algo máis de 5.000 euros de imposto de sociedades no pasado exercicio.\nTeño envexa do Paiosaco; o que está a pasar non é normal\nO Laracha queda sen director deportivo, ten novo adestrador –Héctor Pena substitúe a Nando Martínez– e vive unha das peores épocas das últimas décadas, tanto co primeiro equipo como no fútbol base. O Paiosaco supera en todo ao que, fai uns anos, era o mellor club do Concello da Laracha.\nCoa saída de Tonecho, o Laracha queda sen director deportivo.\nNon ocuparemos ese cargo. O club ten que intentar ter un adestrador que coñeza ben a categoría do primeiro equipo e que coñeza moitos xogadores. E para as escolas hai que ter bos adestradores e un coordinador que saiba o que hai que facer. Penso que non fai falta director deportivo porque non somos o Real Madrid.\nQue lle convenceu de Héctor Pena?\nO traballo que fixo nos clubs nos que estivo. Faláronme marabillas del. Estaba sen adestrar poque decidiu tomar unha tempada de descanso para atender á familia, pero agora xa tiña mono. Falei con el e chegamos a un acordo.\nQue lle pareceu Nando Martínez como adestrador do Laracha?\nEstas categorías son moi duras. Creo que lle faltou dar coa tecla, aínda que recoñezo que non era nada doado porque se atopou con 20 xogadores novos que practicamente non se coñecían.\nFai uns anos o Paiosaco estaba en Segunda ou en Primeira Rexional e o Laracha en Terceira. Agora o Paiosaco está en Terceira División e o Laracha en postos de descenso a Primeiro. Sente envexa?\nSi, sento envexa. Os pais de nenos que teñen entre 30 e 40 anos non queren saber nada do Laracha. Non é normal que a xente da Laracha que ten o campo á beira vaia para Paiosaco. Queremos recuperar a esa xente e por iso temos cotas gratis para as tres primeiras categorías.\nQue fixo mal o Laracha para que o Paiosaco lle adiantase de tal maneira?\nA min sempre me dixeron que non me metera nos temas deportivos, pero eu vía que o sistema de traballo non ía ben. Cando un dos nosos xogadores quería a baixa, case nunca se lle daba. A dirección deportiva chegou a botarme a bronca por dar a liberdade a algún rapaz, pero a miña forma de pensar é a de deixar marchar ao que non queira estar aquí. As direccións deportivas non funcionaron como tiñan que funcionar. E a xente nova non estaba dacordo con xente que tiñamos na directiva. Isto é coma o que ten unha tenda: botar aos clientes é fácil pero recuperalos é moi difícil, case imposible. Chegou a dicirse á xente da Laracha non merecía o que se lle daba e por iso tantos marcharon para o Paiosaco ou para Carballo.\nlaracha tonecho canito\nIván Cancela: “Estamos moi ledos: foi unha fin de semana inmellorable”\nEmpate en el derbi coruñés: el Ural sigue tercero y el Calasanz, séptimo


O feitizo de Marful | Galicia | EL PAÍS\nO feitizo de Marful\nO grupo da cantante Ugia Pedreira trunfa coa súa mestura de folc, jazz e ritmos latinos\n07 dic 2006 - 23:00 UTC\nDin que a música de Marful enfeitiza. Se cadra é verdade. Hai músicas que posúen un poder máxico, arrebatador, que se apodera das persoas para transformalas, e quen as escoita por primeira vez precipítase tras elas coma se oíse ao frautista de Hamelín. A de Marful parece ser desas. Os seus músicos son a reencarnación de espíritos invisibles que habitan entre as sombras de salóns de baile e cafés xa desaparecidos, aqueles que se enchían de alegría e elegancia durante os anos 30 e 50. Hoxe non resulta difícil intuílos agachados detrás dos sons melódicos daqueles tangos, pasodobres, habaneras e twist que un día enmudeceron entre as paredes dos salóns con sabor a belle epoque. É esa música na que se percibe, en palabras de Ugia Pedreira, "a lembranza dos portos, das tabernas, da emigración, das casas de indiano, daquelas festas onde había pequenas orquestinas que mesturaban a música tradicional galega cos primeiros pasiños de jazz".\n"Os catro temos claro cal é o 'son Marful': música galega urbana", di Ugia Pedreira\nPero, ¿son acaso os músicos de Marful espíritos do pasado? Nin moito menos. Entre os fermosos cascallos dun tempo derrubado, os de Marful, coa emotiva voz de Ugia Pedreira á fronte, procuran as raíces vivas, o combustible que os catapulta inequivocamene cara ao futuro. Porque a música de Marful é, sobre todo, futuro: supón camiños distintos, nunca percorridos pola música galega. E a súa traxectoria é inequívoca: "Os catro temos moi claro cal é o son Marful: a música popular galega urbana", asegura Ugia Pedreira. As críticas que recibe o primeiro traballo do cuarteto refírense a el con múltiples adxectivos: elegante, indiano, urbano, irreverente, conmovedor, ecléctico, portuario, cabareteiro, cosmopolita, equilibrado, fresco, contemporáneo. Desde logo, aínda que estea moi ben cimentada na tradición, é música contemporánea e semella adobarse mesturando o jazz, os ritmos urbanos latinos e o folc. Tan contemporánea, que en Galicia o que fai Marful podería ser denominado como postfolc.\nOs de Marful xermolan nunha nova xeración de músicos experimentados e cunha enorme bagaxe profesional ás súas costas. O rostro máis visible é Ugia Pedreira, esa muller decidida e vital, que transmite enerxía en estado puro en cada ollada. Ela foi capaz de edificar en Lalín ese artefacto explosivo para a música galega que é o Conservatorio de Música Tradicional e Folque; é a directora dun milagre que se ergue da terra fría para reinventar en Galicia a calidez da música folc contemporánea. Nas súas aulas tamén imparte clase un dos irmáns Pascual. Os dous son membros de Marful. Pedro é profesor de acordeón diatónico, o mesmo instrumento que toca nas filas do grupo malia os agoiros de que non era apropiado para este tipo de música. Ligado tamén a outros proxectos como Talabarte ou Nuke Trío, Pedro Pascual colaborou con Leilía, Kepa Junquera, Uxía, Jacky Molard ou Xosé Manuel Budiño. E o seu irmán Pablo tamén desafiou a prudencia con éxito tocando un instrumento tan estraño como o clarinete baixo.\nNo escenario Ugia Pedreira é unha diva: compórtase coma se estivese na súa casa. "É unha auténtica deusa", afirma Xurxo Souto, músico e responsable do programa Aberto por reformas da Radio Galega. No último e recente concerto no Auditorio Teatro da Universidade de Vigo, Ugia fixo gala do seu dominio da escena improvisando, rindo, conversando e ironizando. Nas actuacións, o público advirte un excelente entendemento musical entre Ugia Pedreira e Marcos Teira, o terceiro home do grupo. O carisma de Marcos é innegable. Agochado baixo o seu sombreiro de pano, desliza axilmente os dedos sobre as cordas da súa guitarra sorrindo coa boca pequena. Hoxe non só é membro de Marful senón doutra das bandas máis interesantes do momento, o trío Narf.\nUnha das cousas que máis sorprende desta nova xeración de músicos é a súa habilidade para se adaptar aos estilos máis diversos. A propia Pedreira alentou un grupo baixo o nome nada casual de Ecléctica Ensemble. A versátil vocalista de Marful tamén colabora con bandas tan distantes da música de Marful como Xenreira, Matraca Perversa e Nen@s da Revolta, e compartiu escenario con artistas como Antón Reixa ou o actor Carlos Blanco. Con todo, un dos traballos que máis proxección lle deu foi o que realizou no desaparecido grupo folk Chouteira.\nA pesar dos gravísimos problemas de distribución que padece a música galega por falta dun mínimo tecido industrial que a apoie, o eficaz boca a boca logrou que o primeiro disco de Marful esgotase xa tres edicións. Non hai dúbida de que co seu característico son e as súas irónicas letras en galego (pero tamén en francés e castelán), logrou crear un discurso musical propio, novidoso, de desbordante creatividade. No último concerto na Universidade de Vigo, Pedreira interpretou a canción estrela do disco, o Leverelem fundindo distintas versións: con música da película Grease, coa letra en galego-portugués, na normativa oficial, en castelán e en portugués. Todo un derroche de dominio e ironía.\nO cuarteto, que tomou prestado o seu nome do avó de Pedreira, réndelle homenaxe a un home que emigrou de Mondoñedo a Cuba, onde quedou fascinado polo país. No Caribe tivo unha filla cunha mulata e cando regresou, anos despois, viña cos petos baleiros e sen maleta, a trasmitirlle á súa neta o amor polas habaneras. Non fixo falta moito máis, porque Pedreira tamén naceu a carón do Baile de Benito, aberto ao público en Foz no tráxico ano de 1936, un local grande, de fermosas lámpadas de cristal e piso de madeira de castiñeiro, no que actuaban as mellores orquestras do momento e ao que chegaban os mozos da comarca para bailaren agarrados. O local onde a alma de Marful entoleceu entre as sombras e os sons da furia creativa mantén hoxe as súas paredes en pé e as súas ruínas aínda permanecen alí para demostrar que entre os cascallos poden atoparse as raíces do futuro máis luminoso.\n* Este artículo apareció en la edición impresa del jueves, 07 de diciembre de 2006.


"Foi a maior convocatoria aberta de proxectos socioculturais da historia de Galicia", manifestou Nava Castro\nO programa da Administración autonómica O Teu Xacobeo alcanzou a 572 proxectos que foron financiados con 8 millóns de euros, segundo detallou a responsable de Turismo de Galicia, Nava Castro.\nEn resposta a unha pregunta parlamentaria formulada pola deputada do PP Sandra Vázquez na Comisión 3ª Economía, Facenda e Orzamentos celebrada este xoves, Castro fixo balance deste programa, posto en marcha para promocionar "os valores" do Xacobeo.\nAsí, nas dúas edicións realizadas desde a súa posta en marcha (a segunda a piques de concluír), un total de 572 proxectos foron financiados con esta iniciativa, que supuxo un investimento de 8 millóns de euros que, segundo a Xunta, permitiron mobilizar 15 millóns de euros.\n"Este programa foi a maior convocatoria aberta de proxectos socioculturais da historia de Galicia e mostra á perfección que o Xacobeo e o Camiño están presentes no conxunto da sociedade galega", manifestou Castro.\nSegundo a responsable de Turismo de Galicia, o 80% dos proxectos concedidos chegaron a executarse nos "máis de 200 concellos" que acolleron as iniciativas amparadas baixo as axudas do programa O Teu Xacobeo.\nAsí as cousas, Nava Castro subliñou a importancia de desenvolver accións que permitan "diversificar" e "dinamizar" o territorio galego, á vez que promocionan o Xacobeo e "os valores" do Camiño de Santiago.\nO Teu Xacobeo suma 572 proxectos que foron financiados con 8...


O goberno local aproba a prórroga do contrato de xestión do servizo de dinamización infantil | Noticias Vigo\nPublicado por Noticias Vigo o día 20/02/2020 na sección de Concello de Vigo,Galicia,Vigo\nO Concello de Vigo aprobou este xoves na Xunta de Goberno Local a prórroga do contrato de xestión “Servizos de Dinamización Infantil” cun importe de 495.384,60 euros.\nSegundo explicou o alcalde, Abel Caballero, a empresa realizará tanto na Casa da Xuventude como no Pavillón de Coia un total de 50 obradoiros con materiais, 10 actividades de excursión ou saídas didácticas de 80 participantes e 50 actividades de animación ou festas, ademais dunha bolsa de horas de prestación do servizo sen custe para o Concello de 100 horas/anuais.\nCalefacción centros educativos\nPor outra banda, a Xunta de Goberno tamén deu o viso e prace á contratación do mantemento integral das instalacións de calefacción e auga quente sanitaria dos colexios públicos de Vigo cun importe de 170.896,98 euros.\nAdemais, aprobouse a transferencia de financiamento do Concello de Vigo á Fundación Laxeiro para o seu funcionamento durante o exercicio 2020 cun importe de 80.000 euros.\nO goberno de Vigo prorroga o servizo do programa de…\nA Deputación aproba a adxudicación do contrato de…\nO goberno de Vigo ven de validar os expedientes de…


O Aberto de Flores de billarda protestou contra a violencia de xénero - Terrachaxa.com\nO pasado sábado xogouse o Aberto de Flores, en San Miguel de Reinante, Barreiros, cun pequeño acto testimonial en contra da violencia de xénero. A cita foi moi aberta e disputada, como adoitan ser as que se desenrolan a cuberto da choiva e con sesenta e nove participantes en liza (cincoenta e tres homes, catorce donas e desta volta só dúas cativas).\nAinda que toda a xornada estivo moi emocionante polo incerto dos resultados, os organizadores subliñan tres pinceladas neste marabilloso cadro multicolor. A pincelada granate foi a impecable actuación da tricampiona Geni no retorno as canchas, logo dunha xornada de ‘impasse’ por mor da posta a punto dun xeonllo. Só deixou escapar un punto (fixo vintecatro) e recuperou o mando na xeral de donas.\nA pincelada verde puxoa Rubén, o bravo palanador de Chaínzos-Cadaval, que deixou moi crariño que o ‘cero pelado’ da xornada da Pontenova foi un mero e puntual accidente. Obtivo vintecatro puntos.\nFinalmente a ‘esquerda de ouro da LNB’ ou como o definen os organizadores, o Yul Brynner dos Carabullo, Charli, non quixo repetir o fiasco da derradeira xornada, onde tendo o triunfo na man, viuse relegado ao terceiro posto e desta volta si rematou como campión facendose ca xornada cun pleno de vintecinco puntos que o sitúa no décimo cuarto posto da xeral.\nNun desempate para o segundo e terceiro posto do pódio entre Geni e Rubén, foi a ribadense quen se fixo co segundo posto.\nNo tocante a equipos, os Billardeiros Musicais prolongan a sinfonía ca que comenzaron na derradeira xornada e voltaron mandar por riba de Carabullo e de Chaínzos–Cadaval co que se aúpan ao mando da táboa de clasificacións.\nAs donas, una volta mais lucíronse en San Miguel, boa xornada para todas elas destacando ademais da xa mentada Geni, Chinita (Troitas Bravas) e Lucía (Remourelle Bulls). As dúas acadaron cadanseus dezaseis puntos.\nEn infantís moi aceptable tamén as prestacións de Aroa, unha xoia que comeza a brilar con luz propia e que máis cedo que tarde vai dar moitas tardes de gloria.\nHoubo tamén unha man de tiros directos, mais soamente un foi contabilizado como ‘varado’ e de novo o autor de semellante proeza foi Chousa de Carabullo.\nRematada a xornada, o seleccionador Manolo Flores fixo entrega aos gañadores do aberto dunha artística figura e máis unha ristra de chourizos.\nSubliñar que os Billardeiros Musicais adicaron nesta ocasión a victoria a un querido compañeiro que recentemente lles deixou. “Descansa en Paz Julio, a túa entrega e simpatia estará sempre na nosa memoria”, expresaron.\nA seguinte xornada será xa o vindeiro sábado na capital da provincia. O Aberto de Lugo, organizado polo C.S. Madia Leva.\nEtiquetas Aberto de FloresbillardaDeportesSan Miguel de ReinanteTerra Chá\nAnterior O Sicted distingue co seu selo de calidade a catro novos establecementos de Guitiriz\nSeguinte Levántase a prohibición de consumo de auga da traída en Guitiriz


Galicia Confidencial (GC) - Información sobre 25n\nGalicia expresa o rexeitamento á violencia contra a muller con numerosas concentracións neste 25N\nDesde 2003, foron 63 as asasinadas na comunidade autónoma, dúas este ano.\nO feminismo chama a tomar as rúas este 25N para que a violencia de xénero "non quede confinada"\nGalicia contabiliza máis 3.700 casos activos de violencia machista e suma dúas vítimas mortais no que vai de ano\nA lucense Inés Fernández sufriu case tres décadas de insultos e malleiras por parte do seu home. El foi condenado a dezasete anos de cárcere. Ela contou a súa historia nun libro e agora axuda a outras mulleres que pasan por situacións similares.\nA violencia de xénero camiña con máis virulencia da man da pandemia da Covid. A propósito do vindeiro 25N - Día Internacional da Eliminación da Violencia contra a Muller - analizamos canda a de tres expertas o impacto que teñen os confinamentos e a paralización da actividade para as mulleres en situación de maltrato.\nA Xunta participa nunha ruta en repulsa da violencia machista en Santiago\nFeijóo súmase á camiñada cun vídeo en Twitter, no que receita a "vacina" da educación contra esta "enfermidade social".\n25N: día para saír á rúa e evitar que a loita contra a violencia de xénero "quede confinada"\nGalicia contabiliza máis 3.700 casos activos de violencia machista e suma dúas vítimas mortais no que vai de ano.\nPontevedra súmase ao berro das que non teñen voz\nA Concellería Igualdade e o CIM alzan a voz para conmemorar o Día Internacional pola Eliminación da Violencia contra as Mulleres.\nA performance 'Un violador no teu camiño' xa se deixou ver en diferentes puntos do país. Dos últimos en unirse á acción performática foi Compostela, onde unhas 300 mulleres entoaron esta poderosa e reivindicativa peza na praza do Obradoiro.\nMiles de persoas marchan contra a violencia machista en toda Galicia\nInstitucións, asociacións e diversas entidades participan en actos no Día Internacional para a Eliminación da Violencia contra as Mulleres.\nA Universidade e a Deputación de Pontevedra cargan contra o negacionismo da violencia de xénero. A Xunta apela a "unir esforzos" este 25N para lograr unha Galicia "libre de violencia machista" e o delegado do Goberno insta a plantar cara aos "terroristas machistas". Feijóo, pola súa banda, asegura que "Galicia non permitirá nin un paso atrás".


Monte Capeloso. Entre o Cebreiro e o Courel – Roteiros galegos\n2.210 visitas – (5 votos, media: 5.00 de 5)\nViaxamos ata o concello de Pedrafita do Cebreiro, municipio fortemente influenciado pola súa relevancia no Camiño de Santiago, e comezamos a nosa ruta en Zanfoga, para facer un percorrido circular entre a parte norte do Courel e a zona do Cebreiro, que inclúe a subida ao cumio do Capeloso (1598 m), dende onde se goza dunhas panorámicas espectaculares. O itinerario é unha marabilla, e dunha enorme beleza, alternando bosques con zonas altas. Ten un alto interese paisaxístico e natural.\nA dificultade da ruta ven dada polo desnivel, que é importante, aínda que a última parte da ascensión é optativa. Os camiños en xeral son bastante bos, para ser unha zona montañosa, pero se chove pode haber bastante lama.\nA ruta fixémola a paso tranquilo en 6:30 h. Xa de volta, Jaime comentou que se tivese que volver a percorrela faríao ao revés, no sentido das agullas do reloxo, pois o Capeloso está a metade de ruta, e o destino valo vendo de fronte, a subida sería unha pendente contínua sen moitos sobresaltos excepto os dous últimos km, que hai que baixalos de volta polo mesmo sitio, e nos que o terreo pídeche un último esforzo. Deste xeito, ao regreso, a parte de máis pendente polo Monte Grande, que é un bosque moi chulo ímolo gozando mentres baixamos… Pode que teña razón.\nComentábame María que quizais o primeiro tramo de bosque polo Monte Grande foi máis bonito desta ruta. A sensación de pasar dun lugar aberto a vernos engulidos polo bosque a través das fondas congostras que tiraban do peito costa arriba, ao tempo que nos deleitaban nunha atmosfera abafante, co colorido das faias, abeleiras, carballos e castiñeiros outonizos, ao mesmo tempo que no chan aparecían variados cogomelos, como os cantarelos amareliños que deixamos para que gozaran da súa vista os que viñesen detrás (grazas Antonio polo detalle de sinalalos), amanitas rebentando de colorido, e uns boletos que quedaron intactos despois de pasar todo o grupo. Por citar algúns… Reservo para o final uns cogordos (macrolepiotas) que lucían nun prado, xa acabando o roteiro, e que si viñeron con nós (imposible deixalos alí).\nSeguro que hai moitas representacións do outono na Historia da Arte, pero a min, o camiñar entre estes ocres e amarelos, lembroume un cadro de Tissot (que cousas quedan no caletre de cando estudiaches historia da arte na carreira!), Outubro 1877, no que unha muller de negro e mirada melancólica camiña sobre a follaxe cun libro debaixo do brazo.\nAcábasenos o mes de outubro. As nubes van amortiguando a calor do sol, pero non poden coa súa luz, que nos dá uns amenceres e solpores espectaculares. O aire vai arrefriando un pouco máis o ambiente, facendo bailar as follas secas, ata obrigalas a alfombrar os camiños polos que andamos, lembrando que xa temos o sanmartiño cerca. Volve a chuvia… A paisaxe convida a camiñar… e se pode haber cerca unha boa mesa agardando sería o summum. Anque se hai que conformarse cun café ou unha taza de caldo ben quente tamén me vale!\nIso sí, a ser posible que non sexa no Cebreiro, pois a pesares de ser un lugar cun inmenso encanto, teñen unha hostelería que deixa moito que desexar, moi desagradable coa xente. Que razón levas Xerardo! Cómo se lle pode cobrar a un peregrino 40 € polo cuarto sabendo que este lugar, co simbolismo que ten para nós e ser o primeiro lugar de Galicia co que se atopan os camiñantes a Compostela; eu, dende agora, recomendarei baixar ata Pedrafita. Parece mentira que non se teña coidado con estes detalles.\nA pesares do madrugón e das dúas horas longas da viaxe, pagou moito a pena facer esta ruta, que hai que facela no outono. Víctor, parabéns pola elección e polo momento que escolleches para percorrela. En fin, acaba o mes, pero outubro sempre volve todos os anos e xa temos o sanmartiño cerca!\nMapa da ruta do monte Capeloso\nTrack GPS da ruta do monte Capeloso\nTrack GPS da ruta do monte Capeloso (Comprimido)\nMIDE Capeloso [pdf – 96 kb][Actualizado: 30/9/15]\nCategorías Grao de dificultade da ruta, Lugo, Medio-alto, Pedrafita do Cebreiro Etiquetas Bosque, Montaña, Ruta circular, YouTube Navegación de artigos\n1 comentario en “Monte Capeloso. Entre o Cebreiro e o Courel”\n28 Outubro, 2015 ás 08:47\nQué marabilla!!! e ¡¡¡qué comentario tan bonito fas da ruta!!!\nHey Buddy!, I found this information for you: "Monte Capeloso. Entre o Cebreiro e o Courel". Here is the website link: https://roteiros.gal/monte-capeloso/. Thank you.


Galicia Confidencial (GC) - Información sobre Laza\nMorre un home de 67 anos en Laza ao dar volta o tractor que conducía\nSegundo informan por parte dos Bombeiros de Verín a Europa Press, ás 18,30 aínda se mantiña activo o operativo para recuperar o corpo do falecido.\nControlado en Nivel 0 o incendio de Zamora, próximo a Galicia, que afecta a 300 hectáreas\nAfecta a unha superficie de piñeiral, matogueira e carballo.\nMedios aéreos e terrestres traballan para extinguir un incendio de Nivel 1 próximo a Galicia\nLocalízase entre as localidades zamoranas de Lubián e Pías.\nCortan a nacional 525 xunto ao polígono Área 33 por un accidente entre un camión e dous coches en Silleda\nOs efectivos de extinción de incendios e salvamento foron mobilizados este venres para sufocar un lume que calcinou unha vivenda e ameaza a unha segunda no municipio ourensán de Laza.\nEntroido de "transición" do 'triángulo máxico' de Ourense: de día, con precaución e sen grandes eventos\nNon haberá celebracións programadas, non só en Xinzo de Limia, tampouco Xoves de Comadres en Verín, ou Baixada da Morena en Laza, pero o tres concellos coinciden en apostar polo do 2023 como o ano no que se poderá regresar ao Entroido habitual.\nTres persoas quedan atrapadas tras envocar o seu coche na Pobra de Trives\nSó unha sufriu feridas, de carácter leve.\nEvacuado en helicóptero un operario tras caerlle unha árbore encima en Ourense\nO ferido precisou ser trasladado ao hospital.\nLaza rexistra tres pequenos tremores durante a madrugada do sábado\nNingún dos tremores superou os tres graos de magnitude.\nCesa a actividade sísmica en Ourense\nSegundo sinalan fontes do IGN, a orixe destes terremotos é a liberación de enerxía que se produce debido aos esforzos acumulados na cortiza terrestre.\nVidal Romaní, xeólogo: "a zona de Laza non é de gran risco"\nFalamos co profesor emérito e gran referente da xeoloxía en Galicia, Xosé Ramón Vidal Romaní, sobre a actividade sísmica que se está a rexistrar estes días na zona de Laza.\nOurense, epicentro de ata 14 terremotos, algúns de case 4 graos\nOs sismos foron sentidos no Sur de Lugo, en Pontevedra e no norte de Portugal.\nA zona de Laza suma xa 60 sismos dende o xoves: o máis forte deles, nas últimas horas\nA provincia de Ourense continúa rexistrando actividade sísmica de baixa intensidade. Nas últimas 24 horas, detectáronse outros nove tremores, entre eles un de magnitude 3,4, o valor máximo alcanzado nos últimos días.\nA área de Laza segue a rexistrar movementos sísmicos: 20 en menos de 24 horas\nA actividade sísmica de baixa intensidade continúa afectando o sur da provincia de Ourense, en concreto á área de Laza, que, en menos de 24 horas, rexistrou outros 20 tremores, o máis importante de magnitude 3,2.\nAmbos movementos sísmicos tiveron epicentro en Laza, na comarca de Verín.\nForon en Barreiros, A Veiga, Laza e Silleda.\nO traballador, de 26 anos, foi trasladado ao Hospital de Ourense.\nSen positivos no último cribado realizado en Laza\nO Concello de Laza permanece desde este pasado luns pechado perimentralmente.\nA Xunta aproveita a morte dun lobo nunha trampa ilegal para insistir que ten "un exceso de protección"\nA conselleira de Medio Ambiente, Ángeles Vázquez, condenou o suceso antes de invitar ao Goberno a "reflexionar" sobre a problemática.\nO "Entroido" ourensán busca novas maneiras de celebración durante a pandemia\nA celebración das Comadres de Verín viuse abocada a esperar a 2022 para confiar en regresar ás rúas. Pero o impás tamén lles serve para reflexionar a que levou a popularización desta festa.\nPolo momento é de xeito voluntario. O Concello pediu nun bando adiantar a medida ás 20,00 horas e este martes a Xunta pechou por completo a hostalaría\nMobilizan efectivos das brigadas contra incendios de Laza para limpar Madrid\nPlanas confía nos seguros agrarios como "resposta" aos danos que deixa 'Filomena' nos cultivos.\nUn bombeiro resulta intoxicado por inhalación de fume no incendio dunha casa en Laza\nTivo que ser atendido polos efectivos sanitarios.\nOurense novamente na lista negra de grandes incendios forestais este ano\nEsta provincia só quedou por detrás de Huelva e Cáceres en grandes lumes ata o 15 de outubro.\nO vento dificultou as tareas de extinción.\nVolve o temor a un gran incendio en Ourense cun activo en Oímbra que xa calcinou 15 hectáreas\nHai fortes rachas de vento que poden descontrolar a situación.\nInvestigado un septuaxenario por un incendio que queimou case 50 hectáreas en Laza\nO lume tivo luar o pasado 12 de setembro en Camba.\n16 lumes, dez deles sen control, arrasan Ourense\nXa son case 10.000 as hectáreas queimadas nesta vaga de incendios.


Concerto de Primavera | Galicia Digital\nA primavera chegou con bo pe no que respecta á música; non podemos dicir o mesmo no concernente ó tempo meteorolóxico. E digo que musicalmente comezou ben porque o pasado xoves tivemos ocasión de escoitar a Orquestra Sinfónica de Galicia nun sensacional concerto e a un extraordinario pianista que deleitou ó público coa súa fascinante interpretación do Concerto nº2 para piano de Prokófiev. Pero imos por partes.\nA OSG trouxo un concerto poliédrico, pois abordou tres estilos absolutamente diferentes. Comezou cunha composición do autor catalán Héctor Parra titulada Lumiéres abyssales-Chroma, un título que avisaba do que viña detrás: música de vangarda, música que aparece no panorama a partires da metade dos anos setenta, sustentada en conceptos de atonalidade con harmonías que en liñas xerais no entran ben nos ouvidos dos que aínda non estamos acostumados ós parámetros afastados do clasicismo ou ó chamado modernismo musical. Trátase dun estilo que require esforzo, que ó principio renxe e descoloca, nunha sensación semellante á que sentimos cando estamos diante dun cadro abstracto. É a antesala da chamada música conceptual liderada hoxe polo compositor John Cage. Haberá que acostumarse.\nLogo apareceu a tormenta pianística perfecta que incluía a substitución do solista anunciado por outro chamado Nicolai Demidenko que resultou ser á sorpresa da noite coa súa impecable interpretación do Concerto para piano nº 2 de Porkófiev. Técnica depurada, forte carácter interpretativo e un virtuosismo levado á máxima expresión foron as súas cartas de presentación. O piano foi o rei da escena, falando cun ímpeto incrible con frases de escalas interminables que de súpeto pasaban a se cortar con compases sincopados pendurados dos baixos que a min facíanme recordar ó modus jazzístico. Algúns pasaxes da peza poderían ser puro jazz. A orquestra solemne e perfectamente axustada ó discurso do piano, un steinway que debeuse sentir compracido e nalgún momento atafegado polo falar constante nas mans poderosas de Demidenko. Os fortes aplausos e algúns esporádicos bravos obrigaron a saír ó pianista varias veces a saudar e, cousa que non é frecuente, a ofrecer un bis cunha peza que podería titularse: agora ides ver o que é virtuososimo. Puro e duro lucimento: fantástico.\nE logo da tormenta chegou a calma completa: Sinfonía nº 8 Inacabada de Schubert. A nostalxia e o sentimento melancólico en estado puro. Din que o compositor, cando a escribiu, xa estaba enfermo pero de non ser así, digo eu, podería estar namorado, porque so se pode compor algo así estando preso dun forte e melancólico estado de ánimo. Unha música para deixarse levar, unha música para viaxar polos máis recónditos currunchos dos sentidos, unha música elevada ás alturas polo compositor e como non, pola grande orquestra que é a OSG, dirixida por Michail Jurowski que estivo, como sempre, á altura das circunstancias. Calquera cousa que se diga desta formación non é nova: un orgullo para os que amamos a música e un orgullo para os galegos por tela aquí connosco.\nA primavera xa que logo entrou con bo pe polos ouvidos. Mil primaveras máis para a Sociedade Filharmónica e tamén para a música.


Primeira toma de contacto dos 22 equipos de La Vuelta coas estradas pontevedresas - Pontevedra Viva\nOs ciclistas de Euskatel-Euskadi probando o percorrido da contrarreloxo por equipos\nPrimeira toma de contacto dos 22 equipos de La Vuelta coas estradas pontevedresas\nXoves 22 de Agosto, 2013 ás 19:49 do Xoves 22 de Agosto, 2013\nOs ciclistas do Movistar Team probando a subida ao Alto da Groba, final da segunda etapa\nCentro de operacións de La Vuelta no Pazo de Congresos de A Toxa\nOs corredores dos 22 equipos participantes na Vuelta Ciclista a España xa tiveron o seu primeiro contacto coas estradas pontevedresas, por onde discorrerán as catro primeiras etapas da proba. A 48 horas da etapa prólogo contrarreloxo, os ciclistas aproveitaron este xoves para supervisar, especialmente, os 27 quilómetros que percorrerán entre Vilanova de Arousa e Sanxenxo no primeiro día de competición.\nEsta primeira etapa sairá da batea situada no Porto Deportivo de Vilanova de Arousa. O primeiro equipo farao ás 18.48 horas. Nela coñeceremos quen se enfunda a primeira 'vermella' de 2013. Os equipos intentarán non perder moito tempo para que os seus líderes non se vexan afectados na clasificación xeral, pero a etapa non será sinxela. Por iso é polo que os equipos realizaron intensos adestramentos polo percorrido, para que non haxa sorpresas.\nPero moitos eles, como o Movistar Team de Alejandro Valverde, un dos grandes favoritos á vitoria final, foron máis aló. Rodaron tamén polo alto da Groba (Baiona), o lugar no que concluirá a segunda etapa da Vuelta Ciclista a España, a que terá como punto de saída a cidade de Pontevedra o domingo. Como eles mesmos recoñecen, un porto longo (11 quilómetros) e moi esixente.\nMentres tanto, os técnicos e demais persoal dos equipos participantes seguen ultimando todos os detalles e preparando todo o material que utilizarán. Non se pode deixar nada ao azar. Por iso é polo que a contorna dos 22 hoteis de Pontevedra, Sanxenxo, O Grove, Cambados e Vigo nos que están aloxados convertéronse en improvisados talleres de bicicletas ou clínicas de fisioterapia. E por suposto en lugar de peregrinaxe de curiosos e afeccionados.\nCENTRO DE OPERACIÿNS EN O GROVE\nPola súa banda, o centro de operacións administrativas da Vuelta Ciclista a España atópase xa a pleno rendemento na Illa da Toxa (O Grove). Situado no Palacio de Congresos, trátase dun espazo no que desenvolverá o seu traballo todo o persoal que forma parte da proba, equipos e prensa, de forma que todo funcione da forma máis cómoda e eficaz posible para todos.\nA sala de prensa equipada para xornalistas e cámaras ten capacidade para máis de 150 persoas, tomas de electricidade, un sistema de audiovisual para o seguimento da carreira, e un escenario onde se farán as roldas de prensa de todos os equipos participantes.\nAdemais, no campo de tiro instaláronse dúas carpas nas que se realizarán as reunións claves para coordinar ou entramado de todas as etapas da Vuelta, tanto en Vilanova, Sanxenxo, Pontevedra, Baiona, Vigo e Vilagarcía. Nelas darase acollida aos diferentes operativos de policía nacional, garda civil, sala de xurado técnico ou 'servicing' específico da clientela, e onde tamén se fará un baremo dos resultados de cada etapa e os posibles problemas plantexados.\nDe cara á primeira etapa da proba, este venres levarase a cabo unha xuntanza con todos os inscritos na Vuelta a España e onde se informará de orde de saída, funcionamento da batea, zona de equipos, zona de desembarco, así como organización da carreira e seguimento. Será un encontro previo á presentación oficial da proba e dos equipos participantes, que terá lugar ás 19.30 horas, no peirao próximo ao Gran Hotel da Toxa.


As Mariñas lectoras: Excursión a Santiago\nO día dous de xuño, "As Mariñas Lectoras" e mais "Salicornia" de Miño fomos a Santiago ver a biblioteca pública Ánxel Casal e a libraría Couceiro.\nComezamos a excursión pola visita á biblioteca. É inmensa! Ten catro plantas perfectamente ambientadas e adecuadas a cada idade.\nDespois seguimos a nosa viaxe pola libraría Couceiro, onde nos ensinaron un obradoiro de restauración de libros moi interesante. Deixáronnos andar ao noso aire para escoller libros que nos gustasen para a nosa biblioteca.\nÁ hora de xantar fomos a un parque comer bocadillos e unhas aceitunas que nos trouxo Marisa a de Bioloxía. Cando acabamos, déronnos un plano e unhas preguntas que tiñamos que responder indo a diferentes partes de Santiago.\nA ver se sabedes vós algunha:\nCantas habitacións ten o edificio situado no lado sur da praza de Praterías?\nQuen é o escritor galego que goza dun banco no paseo dos leóns?\nArtigo escrito por Alba Fernández e Sonia Martínez.\nPublicado por Biblioteca en jueves, junio 04, 2009\nEtiquetas: Actividades, Nós\n¡Pois as profes tomamos un café ben rico nunha das rúas da zona vella! E tamén buscamos novas preguntas para aumentar as que xa temos no xogo por Santiago. Así que ídevos preparando para anos vindeiros.\nPasámolo moi ben e o comportamento de todos-as foi I-M-P-E-C-A-B-L-E.\nBiblioteca Escolar CPI San Vicente dijo...\nMoitas felicidades por ese premio ESPIRAL! Hai tempo que dende A Baña admiramos o voso traballo. VÉMONOS EN MADRID?


Saúde, atención sanitaria e negocio - Praza Pública\nSaúde, atención sanitaria e negocio\nHai unhas semanas -22 de febreiro- os recortes no sistema sanitario público foron obxecto de debate no Parlamento de Galiza. Debate no que o goberno da Xunta de Galiza (PP) e a oposición (En Marea, PSdG-PSOE e BNG) mantiveron posturas claramente enfrontadas.\nO dogma neoliberal –no que se aliña o PP de Galiza- subliña que a atención sanitaria é un nicho máis para a iniciativa privada, para o negocio. Así os partidarios deste dogma consideran que os enfermos non son pacientes senón clientes que compran un produto tal como si foran consumidores e a atención sanitaria un mercado. Neste pensamento o coidado da saúde é unha mercancía mais que debe someterse ao libre xogo da oferta e a demanda.\nUn pensamento que parece esquecer que neste caso a demanda non é libre pois o paciente non escolle libremente a doenza senón que lle ven dada para a súa desgraza. Un pensamento, xa que logo, que oculta deliberada e conscientemente que non hai libre concorrencia, que esta non é posible na atención sanitaria. Non so non hai libre concorrencia senón que a privatización e a mercantilización da atención sanitaria leva, como sucede con tódolos mercados, a separar a demanda –aos pacientes- en grupos, segundo a súa capacidade adquisitiva –ricos e pobres- e segundo o lugar de residencia –urbana, rural-, independentemente do doenza que padezan. Velaí por caso o que sucede nos Estados Unidos -cuxo sistema sanitario está financiado maioritariamente por capital privado- onde máis do 15% da poboación non ten cobertura médica, o que converte a atención sanitaria no principal problema domestico. Algo que xa empeza a pasar en Galiza e en España, e pasa en todos aqueles estados alí onde se aplican os criterios neoliberais.\nUns criterios políticos no que o Goberno de torno –como sucede coa actual Xunta de Galiza- aposta por potenciar a oferta privada. Unha oferta privada de servizos e produtos sanitarios que controla o grande capital –multinacionais, capital financeiro e construtoras maiormente-. Unha oferta, xa que logo, que anda a procura da máxima ganancia e que, por iso mesmo, non se axusta as necesidades da demanda, nin moito menos ten un carácter universal senón que se guía polos criterios anteriormente citados. Uns criterios que supoñen que o capital privado nin está interesado en moitos dos servizos e produtos sanitarios que precisa a poboación demandante nin na atención a pacientes con determinadas patoloxías. De feito esta demostrado que a sanidade privada transfire a sanidade pública os pacientes graves con tratamentos mais custosos quedándose cos mais rendibles, como por caso as operacións de pequena cirurxía ambulatoria.\nCrease así un sistema sanitario no que a administración pública so lle vai quedando o papel de subsidiaria o que significa cubrir aquela demanda de infraestruturas e servizos sanitarios que a iniciativa privada non quere cubrir por non permitirlle a máxima ganancia. A xustificación é sempre a mesma: a iniciativa privada é mais eficaz que a iniciativa pública. Algo que tódalas evidencias negan con rotundidade unha vez si e outra tamén: velaí, de novo, a realidade da atención sanitaria en Europa segundo o modelo sexa público ou privado.\nUn planteamento deste tipo supón que os xestores neoliberais da sanidade pública apostan por:\n1. Reducir custos fixos para liberar gasto público que poda destinarse a concertar co capital privado e, xa que logo, a incrementar a presenza do capital privado na atención sanitaria pública. Velaí que unha das primeiras medidas que se toma é a redución de persoal –sanitario e non sanitario: 1.800 prazas menos en Galiza, unha redución do 14%-. Unha redución do persoal que se acompaña dunha crecente precarización das condicións laborais dos traballadores sanitarios –un de cada tres profesionais sanitarios do SERGAS teñen un emprego precario: proliferan os contratos de un día tales que, por caso, baixas de un mes cóbrense cada día de traballo cunha persoa distinta- o que, indiscutiblemente afecta moi negativamente –como moi ben veñen denunciando repetidamente as centrais sindicais e así o ditaminou o propio Tribunal Superior de Xustiza da UE- tanto a atención os pacientes como a propia saúde dos traballadores. Precarización que se estende a importantes servizos -como por caso os de enfermería que teñen, en moitos casos, que realizar tamén labores administrativas- e que moitas veces impídelles aos profesionais realizala atención sanitaria como quixeran, o que produce entre eles situacións de estrés e de doenzas nerviosas.\nO mesmo sucede na atención primaria -1.150 profesionais menos- que foi obxecto dos maiores recortes (17%): que coñecemento dos seus pacientes e, xa que logo, que atención poden prestarlles os médicos de cabeceira con contratos por un día, unha semana? Alguén pode pensar que nunha sanidade pública como a galega na que o déficit de persoal xa era moi relevante, logo de que as plántellas se reduciran en 1.150 prazas sanitarias na atención primaria e 650 na atención hospitalaria, non se resinte o sistema de atención?\n2. Privatizar servizos estratéxicos tanto de carácter xeral -comedores, lavanderías, mantemento, telecomunicacións- como centrais -historiais clínicos, citas, radioloxía, laboratorio- e incluso, servizos médicos -hemodiálises, oncoloxía,-. Na práctica esta decisión supón que hai tanto un indiscutible deterioro na calidade dos servizos sanitarios, coa conseguinte repercusión na atención e coidado dos pacientes, como un incremento real dos custos que se oculta mediante enxeñería contable\n3. Incrementar os concertos con empresas sanitarias privadas, o que supón unha nova transferencia de capital público ao sector privado. Ai está o caso paradigmático do concerto singular co hospital POVISA, cun contrato renovado por dez anos –ampliables cada dous- a pesar da opinión en contra tanto do Consello de contas como do Valedor do Pobo. Concertos que non teñen unha xustificación sanitaria senón política e que supoñen que se dispare o custo da asistencia hospitalaria e que desaparezan servizos públicos de referencia.\n4. Primar os grandes investimentos en infraestruturas –grandes hospitais -, instalacións e maquinaria para negocio das grandes empresas é ruína das arcas públicas. Velaí o caso do novo Hospital de Vigo –que dun custo inicial de 450 millóns de euros pasarase a 1.880 millóns: catro veces mais-\n5. Deixar que se deterioren áreas e servizos que non se consideran rendibles como moi especialmente a atención primaria –paralización do Plan de Mellora de Atención Primaria do bipartito (PSdeG/BNG) que supuxo a paralización de construción de novos centros e a conxelación de novas prazas de persoal previstas, redución no gasto (17%) que repercutiu negativamente na mellora dos equipamentos, conversión dos centros de saúde en centros dispensadores de recitas o que dispara o gasto farmacéutico e colapsa as urxencias-. Tamén servizos asistenciais como o de saúde mental –cando se coñecen determinadas realidades relacionadas coa saúde mental entendese que resulta dunha enorme irresponsabilidade que este servizo sanitario estea en tal situación de abandono-, planificación familiar (COF), drogodependencia, etc. Deterioro global que, en non poucos casos, produce desánimo en moitos excelentes profesionais sanitarios que decepcionados por non poder desempeñar nas condicións debidas a súa profesión optan finalmente por irse a privada por ver de facer o seu traballo en condicións profesionais mais dignas.\n6. Abrir a porta ao capital privado –con moi fortes vínculos co PP- tanto en actividades moi proclives a grande ganancia que solen coincidir coa alta especialización –tecnoloxía diagnóstica, oncoloxía, rehabilitación, cirurxía plástica, etc.- como en servizos, infraestruturas e investigación.\n7. Potenciar a industria farmacéutica: Galiza está entre as comunidades españolas con maior gasto farmacéutico por habitante (257 euros fronte aos 212 de media estatal).\nResulta indiscutible que estes recortes e privatizacións teñen un obxectivo político, un obxectivo de clase: desprestixiar a atención sanitaria pública, expulsar xente do sistema para que os pacientes acudan final e masivamente a atención sanitaria privada –“por que é mellor”- ou a farmacia. Un deterioro que estes mesmos políticos neoliberais provocan cando, consciente ou inconscientemente, eles ou os seus familiares, elixen a atención sanitaria privada se precisan de atención médica.\nVelaí, por caso, que nos territorios onde se aplican estes criterios en política sanitaria a presenza do capital privado na mesma sexa moi elevada (https://www.fundacionidis.com/.../sanidad-privada-aportando-valor-análisis-de-situaci) en detrimento do gasto público: Galiza é, hoxe por hoxe, unha das comunidades europeas con maior presenza do capital privado na atención sanitaria (32% do gasto sanitario total para unha media do 28,5% en España que é un dos mais elevados de Europa). Presenza que é debida a precariedade do gasto público sanitario (6,6% do PIB, valor que está lonxe da media europea do 7,2% e mesmo de comunidades españolas como Estremadura (9,4%), Asturias (7,3%), Murcia (7,7%)) (https://www.msssi.gob.es/estadEstudios/estadisticas/.../egspPrincipalesResultados.pdf).\nNon resulta estraño, xa que logo, que en todas e cada unha das comunidades nas que os gobernos priman a atención sanitaria privada empecen a aparecer ben doenzas que se crían superadas, ben doenzas novas que non reciben a atención precisa e que, en consecuencia, se deteriore a saúde dos seus cidadáns –maiormente das clases populares e os cidadáns mais vulnerables- e incluso se chegue a que descenda a idade media de vida. En Europa temos hoxe como caso mas paradigmático que non único, por ser o mais castigado polos axustes, a Grecia.\nDe seguir por este camiño Galiza pronto acompañará a Grecia e outros estados e comunidades europeas onde o austericidio está esnaquizando a atención sanitaria pública e deteriorando o estado de saúde dos seus cidadáns, moi especialmente os mais vulnerables e/ou os con menores recursos. Deterioro que levanta cada vez mais protestas cidadáns en toda Europa.\nP.D.: Moita da información recollida neste texto procede de artigos e textos publicados pola Asociación Galega para a Defensa da Sanidade Publica (AGDSP) que se poden consultar na súa magnífica páxina web: www.fadsp.org/index.php/comunidades/galicia. Nembargantes, as avaliacións e conclusións aquí expresadas son da miña exclusiva responsabilidade


O teu taxi en movemento\nEntre tantas idas e voltas, o teu taxi sempre está en movemento e non deixa de consumir combustible. É o teu medio de vida, a túa empresa, e por iso ofrecémosche unha forma de aforrar.\nEmpeza a usar gas natural como combustible e aforra ata un 50% dos teus gastos habituais. Adquire un vehículo de gas natural ou transforma o teu, unha alternativa máis económica e ecolóxica que o carburante habitual para o sector do taxi.\nA autonomía destes vehículos adoita ser superior á dos vehículos que só funcionan a gasolina e poden chegar ata os 1.500 km. Ideal para taxistas.\nCada comunidade autónoma e concello conta cunha ampla oferta de subvencións ás que podes acollerte tras a adquisición deste tipo de vehículos.\nEn España pódense adquirir vehículos con combustible bifuel de diferentes marcas e modelos.\nPresentámosche algúns deles.\nBenefíciate das nosas ofertas en vehículos de gas natural para taxistas ou transforma o teu taxi.\nPara transformar o teu taxi de gasolina a un bifuel de gas natural, acude a un taller especializado e instalaranche o kit homologado cos elementos necesarios para que o vehículo se transforme e funcione con ambos os dous carburantes.\nO gas natural como combustible aumenta a autonomía do taxi, e pode percorrer máis quilómetros sen ter que repoñer grazas a ambos os dous combustibles.


O Corme volve á loita, o Camariñas afianza a promoción e o Zas firma media liga nos Veteranos - Fútbol Da Costa - Que pasa na costa\nO Corme volve á loita, o Camariñas afianza a promoción e o Zas firma media liga nos Veteranos\nMáis de 125 resultados e 23 clasificacións actualizadas en www.futboldacosta.com.\nxornada resumo da xornada\nO Montelouro complicouse a vida ao caer ante o Muros no derbi de Agra da Filgueira-Foto-Edu Olveira\nTiña a xornada o ollo posto na zona baixa da Liga da Costa pero remata o domingo, despois dun novo e espectacular carrusel seguido por máis de 5.000 persoas, ollando á parte alta. O Mazaricos caía no San Paio de Refoxos, ante un máis que necesitado UC Cee, e o Corme aproveitaba o tropezo remontando na segunda parte ante un Lira que non podía aguantar con 10. A falta de 5 xornadas son só 3 puntos os que separan a ambos conxuntos.\nPero a xornada fervía con dous derbis da parte baixa. Por Xaviña, Buño e Malpica asinaban unhas táboas que lles serven máis aos visitantes, pero que non lle desmerecen aos branquiazuis. No Agra da Filgueira, o Monte Louro sufría unha derrota ante o Muros que pode valer medio descenso, pois se mete en descenso directo mentres o cadro celeste se coloca con 30 puntos empatado co Malpica. O Zas nadaba e nadaba pero caía afogado na beira, e co Lira aínda fica moi implicado na loita.\nPechada a promoción\nCunha xornada para o remate da liga regular, o Camariñas completa o cadro de promoción. A derrota do sábado do Castrelo e o seu empate no derbi co Camelle, ratifícao como o 6º, e se enfrontará ao Castriz na fase de ascenso. Porteño e Outes protagonizarán a outra semifinal.\nBoa xornada en Preferente e regular na 1ª\nO Xallas conseguía unha vitoria tan contudente como vital, e ante todo un Viveiro, 2º. 3 puntos que o meten na 14ª posición con 36 puntos, aínda pelexando por alcanzar ao Montañeros, con 38, que ocupa a 12ª. Ademais o Sofán sumaba un puntiño máis na súa seria temporada.\nEn 1ª, o Fisterra segue como un martelo pilón, pero o Sigüeiro fai o propio e non cede. Dous puntos seguen mantendo os composteláns sobre os verdes. O Baio tamén vencía e se mantén ben arriba, pero caían Dumbría, Soneira e Esteirana, este ante un rival directo por evitar o descenso complicándose así a vida de xeito importantísimo.\nO Zas deu un paso no Veteranos\nO Zas vencía ao San Román no duelo entre os dous de cabeza. A vitoria consegue meter 3 puntos de vantaxe e o goleaveraxe, cando ademais o Soneira non aproveitou a ocasión para meterse na fase galega ao non pasar do empate en Ponteceso.\nO DeporCampus de Semana Santa, en Dumbría\n1ª Galicia: Movéndose en augas moi diferentes\nAs presentacións á beira do Anllóns collen sona\nO CEMMA e Salitere espallaron o amor polas tartarugas e mamíferos mariños en Malpica\nRosalía Fdez. Rial leva as súas "Árbores no deserto" pola comarca\nNoites de incendios en Muros e Carballo\nSufocan un pequeno incendio de cableado nunha nave da Avda. Fernando Blanco de Cee


Dez escolas deportivas gratuítas durante o mes de agosto | Ponteareas.es\nDez escolas deportivas gratuítas durante o mes de agosto\nUn total de 10 modalidades diferentes conforman a oferta deseñada dende a concellería de Deportes\nAs escolas inclúen varias especialidades que até agora non gozaban de presenza neste tipo de actividades organizadas dende o concello\nO Concello de Ponteareas xa ten preparadas as escolas deportivas que se desenvolverán no municipio durante o mes de agosto. Dez especialidades diferentes compoñen unha oferta variada e moi completa, na que os rapaces e as rapazas da vila terán a oportunidade de coñecer e practicar unha boa parte das modalidades que existen arestora na vila do Tea.\nBaloncesto, fútbol sala, patinaxe, taichi, tenis, bádminton, billar, xadrez, wu shu e atletismo son os deportes que figuran nun cartel “completo e ambicioso, no que se reflicten modalidades que até agora non tiñan moita presenza nas escolas organizadas dende o concello e que a partir de agora contarán co noso apoio institucional para esta e outras iniciativas que levemos a cabo”, tal e como sinalou o edil ponteareán de Deportes, Benito Márquez”.\nOs horarios das actividades das distintas modalidades, que terán lugar de martes a venres durante todo o mes de agosto, xa se poden consultar na web do concello e a ficha de inscrición pódese cubrir nesta ligazón. As idades dos rapaces e das rapazas participantes van dende os catro anos en adiante, en función da especialidade. O período de inscrición xa está aberto e remata o vindeiro 31 de xullo, inclusive. Todas as persoas interesadas deberán achegarse até o departamento de deportes do Concello de Ponteareas ou informarse a través do número de teléfono 673 794 880.\nMárquez salientou “a tarefa feita dende a concellería neste último mes para deseñar unhas escolas deportivas moi dignas, sobre todo tendo en conta que tivemos que traballar contra o reloxo”. O concelleiro manifestou que “eramos perfectamente conscientes de que este tipo de iniciativas son unha necesidade para o municipio, pois axudan á conciliación laboral e familiar e, asemade, teñen un compoñente educativo importante”.\nO edil tamén quixo agradecer a “colaboración das asociacións e clubs deportivos da vila que participan, pois sen eles non sería posible poñer en marcha estas escolas. Tivemos unha moi boa acollida pola súa parte e agardamos seguir traballando xuntos nun futuro próximo”.\nCARTEL COS HORARIOS DAS ACTIVIDADES\n← O Mercado Municipal de Ponteareas renova o seu aspecto\nVolta “Coñece Ponteareas” en dobre sesión →


Rescatados sans e salvos os dous tripulantes dunha lancha pneumática que sufriu unha avaría en Muxía | Axega\nRescatados sans e salvos os dous tripulantes dunha lancha pneumática que sufriu unha avaría en Muxía\nUnha embarcación de Salvamento trasladou aos dous tripulantes ata o Porto de Muxía. Por fortuna, ningún deles precisou asistencia sanitaria.\nTodo sucedía ao fío das 19:30 horas da pasada tarde, cando un particular poñía en alerta ao 112 Galicia. Indicaba que dúas persoas navegaban nunha lancha pneumática e pedían axuda, pola zona do Faro, no Cabo Touriñán.\nCon estes datos, desde o Centro Integrado de Atención ás Emerxencias (CIAE) 112 Galicia informouse á Garda Civil e a Protección Civil de Muxía, que se desprazaron ata o punto cunha embarcación. Tamén, a “Salvamar Altair” de Salvamento se dirixiu decontado ata lugar, tras ser alertados do suceso o Servizo de Salvamento Marítimo e o Servizo de Garda Costas de Galicia polo 112 Galicia.\nFinalmente, os dous tripulantes foron recollidos, en perfecto estado, pola embarcación de Salvamento. Segundo se lle informou ao 112 Galicia, un problema mecánico foi a causa pola cal os dous tripulantes pediron axuda ao verse en apuros.\nFalece o condutor dun turismo que puido sufrir unha indisposición en Muxía


Aviso legal - EOSA Consultores\nO enderezo URL [PÁXINA WEB www.eosa.com] (en diante, o sitio web) é un dominio rexistrado por Estrategia y Organización, S.A. (en diante, a empresa) con domicilio social na rúa Doutor Cadaval, 5 1º 36202 Vigo (Pontevedra) e CIF A36196418.\nEsta páxina ten carácter informativo e de exclusivo uso persoal e o seu obxectivo é facilitarlle o coñecemento ao público en xeral dos produtos e servizos ofrecidos. O acceso ao sitio web é, en principio, gratuíto, sen prexuízo de que a contratación de produtos ou servizos a través do sitio web estea suxeita a unha contraprestación económica.\nO usuario comprométese a non utilizar o sitio web nin a información ofrecida nel para a realización de actividades contrarias á lei, a moral ou a orde pública, e a respectar as condicións de uso establecidas pola empresa.\nProhíbese a modificación, copia, reprodución, descarga, transmisión, distribución ou transformación dos contidos do sitio web, se non se ten a autorización do titular dos correspondentes dereitos ou se non se encontra legalmente permitido.\nA información contida neste sitio web pode non ser correcta; por iso a empresa non se responsabiliza de calquera dano ou perda directa ou indirecta que poida ocasionar a exactitude, integridade ou veracidade da devandita información, así como tampouco do uso por terceiros do contido deste sitio web, nin dos posibles erros no acceso a esta. Ao mesmo tempo a empresa resérvase o dereito a suspender temporalmente a accesibilidade ao sitio web cando sexa necesario, sen necesidade de previo aviso.\nEste sitio web contén ligazóns a páxinas externas, de cuxos contidos a empresa non é responsable (será responsabilidade do usuario rexerse polos termos e condicións de utilización das páxinas consultadas) nin do mal uso nin as actividades contrarias á lei, a moral ou a orde pública que realicen os usuarios nas devanditas páxinas.\nAo mesmo tempo, o establecemento de calquera hiperligazón desde unha páxina web deberá efectuarse á páxina principal do sitio web e quedará prohibida a reprodución nin total nin parcial de ningún dos servizos contidos no sitio web da empresa.\nAs presentes condicións xerais e as particulares que eventualmente poidan establecerse, e coa redacción que presenten en cada momento, teñen unha duración indefinida, e permanecerán en vigor mentres o portal continúe activo. A empresa resérvase, en todo caso, o dereito unilateral de modificar as condicións de acceso a estas, así como o seu contido.\nAs presentes condicións de uso réxense pola lei española e as partes someteranse á xurisdición dos xulgados e tribunais de Pontevedra en caso de disputa ou controversia relacionada coa aplicación ou interpretación destas.\nOs datos persoais facilitados a través deste sitio web recolleranse en ficheiros titularidade da empresa coa finalidade de xestionar, administrar e prestarlle os servizos ou facilitarlle o contidos que nos solicite, así como poder ofrecerlle novos servizos e contidos e enviarlle información comercial relacionada coas novidades e as promocións da empresa. Os datos obrigatorios de cada formulario identificaranse como tal, xa que a falta de subministración da devandita información ou a subministración de datos incorrectos pode provocar que a empresa non lle preste os servizos ou contidos que solicite.\nO usuario consinte o tratamento dos seus datos coas finalidades descritas. Así mesmo, informámolo de que poderá exercer os seus dereitos de acceso, rectificación, cancelación e oposición, mediante correo electrónico, ao enderezo info@eosa.com, identificándose como usuario do sitio web e concretando a súa solicitude, ou ben mediante correo ordinario ao enderezo anteriormente indicado (domicilio social), achegando fotocopia do DNI ou documento equivalente.\nSe desexa obter máis información pode ler a nosa política de cookies facendo clic aquí.\nO usuario garante que é maior de 14 anos e que a información facilitada é exacta e veraz, e comprométese a informar a empresa de calquera modificación da información solicitada, mediante correo electrónico ao enderezo [info@eosa.com], identificándose como usuario do sitio web e concretando os datos que fosen modificados.\nO usuario deberá manter en segredo as claves e os códigos de identificación e informar a empresa en caso de perda, subtracción ou acceso non autorizado, á maior brevidade posible. A empresa non se responsabilizará do uso indebido por terceiros non autorizados.\nNo suposto de que, na execución dos servizos, se lle faciliten á empresa datos de carácter persoal de terceiros, o usuario garante que está facultado lexitimamente para facilitar os devanditos datos e que procedeu a informar o interesado da cesión destes e a solicitar o seu consentimento, e responsabilizarase do incumprimento destas obrigas.\nhttp://www.eosa.com no momento actual utiliza cookies coa finalidade de prestarlle unha mellor experiencia na súa navegación. Así mesmo, en caso de que preste o seu consentimento, utilizaremos cookies que nos permitan obter máis información acerca das súas preferencias e personalizar o noso sitio web de conformidade cos seus intereses individuais, para que teña unha navegación máis fluída e personalizada.\nDesde Eosa queremos informalo de maneira clara e precisa sobre as cookies que utilizamos no noso sitio web. En caso de que queira obter máis información sobre o uso e a finalidade que facemos das cookies implementadas no noso sitio web, pode escribir un correo electrónico a info@eosa.com.\nA información recompilada a través das cookies pode incluír a data e a hora de visitas ao sitio web, as distintas pestanas que vostede visionou ou o tempo que permaneceu neste.\nEsta tipoloxía de cookies envíanse ao seu ordenador e xestiónanse exclusivamente por nós para o mellor funcionamento do sitio web. A información que recompilamos emprégase para mellorar a calidade do noso servizo e a súa experiencia como usuario.\nA continuación, detállanse todas as cookies propias utilizadas por este sitio web, así como as súas características e as súas finalidades:\nCookie. Máis información\nSon as que se envían ao seu equipo desde un equipo ou dominio que non está xestionado por nós, senón por outra entidade colaboradora. As cookies analíticas utilizadas por Google, ou as utilizadas polas redes sociais para ofrecerlle ao usuario a posibilidade de compartir ou recomendar contidos da nosa páxina web nestas.\nPara restrinxir ou bloquear as cookies, vostede deberá modificar a configuración do navegador que utilice no seu equipo. Con carácter xeral os navegadores ofrecen as seguintes opcións de configuración con relación á instalación de cookies:\nA política de cookies de Eosa actualizouse por última vez o 4 de marzo de 2016.


CECA premia na súa convocatoria nacional os programas de Afundación e\nInicio Sala de prensa Noticias CECA premia na súa convocatoria nacional os programas «Cubertos» e «Segura-Mente ABANCA»\tSala de prensa\nCECA premia na súa convocatoria nacional os programas «Cubertos» e «Segura-Mente ABANCA»\nmércores, 16 de xuño de 2021 RSC\n16.06.2021. A Confederación Española de Caixas de Aforro (CECA) recoñeceu nunha gala de entrega celebrada este mediodía en Madrid a ABANCA e a súa Obra Social, Afundación, con dous premios nas categorías de Acción Social e Educación Financeira.\nAsí, o proxecto «Segura-Mente ABANCA. Emprende a túa viaxe: un plan cheo de aventuras» foi galardoado co Premio Especial do Xurado para Educación Financeira e o programa « Cubertos» foi distinguido co segundo premio na categoría de Acción Social. Os galardóns, que se entregan a nivel nacional, recoñecen anualmente o labor daquelas entidades e fundacións que demostraron un alto grao de compromiso coa sociedade e, en particular cos colectivos máis vulnerables.\nO presidente de Afundación e director xeral de Responsabilidade Social e Sustentabilidade de ABANCA, Miguel Ángel Escotet, destacou o labor desenvolvido por CECA, como axente de cohesión entre as entidades e fundacións que o conforman, e subliñou que «programas como « Cubertos» e «Segura-Mente ABANCA» son unha mostra da esencia do labor social que impulsamos desde Afundación e ABANCA, desde a perspectiva de «aprender a coidar», no sentido máis amplo da expresión, cun enfoque multidisciplinar e transversal. Así nas nosas accións e proxectos, especialmente no ámbito educativo, promóvense os valores éticos fundamentais e os Obxectivos de Desenvolvemento Sostible, para conseguir, no futuro, unha sociedade firmemente cohesionada e responsable.»\nEn total, entregáronse 12 premios. Na área de obra social, nas categorías de: acción social, cultura e patrimonio, deporte e lecer, desenvolvemento local e creación de emprego, educación e investigación e medio ambiente. Mentres, na área de educación financeira, distinguíronse as categorías de nenos e novos, adultos, maiores e emprendedores. Ademais, outorgáronse dous premios especiais: Premio Especial do Xurado á traxectoria da Obra Social e Premio Especial do Xurado á promoción e divulgación da Educación Financeira.\nCUBERTOS E SEGURA-MENTE\nO programa «Segura-Mente» nace co obxectivo de achegar ás aulas de todo o territorio español, a educación financeira aplicada á vida real. Esta terceira edición, propón ao alumnado vivir unha experiencia inmersiva percorrendo de forma en liña o Camiño de Santiago, con motivo o ano Xacobeo, aprendendo sobre finanzas pero tamén sobre historia, arte ou literatura.\nNo proxecto participaron máis de 52 000 estudantes de entre 6 e 17 anos de 900 centros escolares de toda España. A iniciativa forma parte do programa de educación financeira de ABANCA e Afundación e no que se enmarcan un amplo número de actividades dirixidas a mellorar a cultura financeira dos diferentes colectivos sociais, desde a infancia ata os maiores de 60 anos.\n« Cubertos», proporcionou 87 000 menús saudables a menores en risco de pobreza ou exclusión social das sete principais cidades galegas durante as vacacións escolares de 2020. O obxectivo do programa é apoiar ás familias máis vulnerables, especialmente afectadas pola crise da COVID-19, garantindo ás nenas e nenos unha alimentación saudable e equilibrada durante o verán e Nadal, períodos nos que se interrompen os programas de bolsas comedor.\n100 persoas do equipo da Obra Social de ABANCA, coa colaboración de 120 voluntarias e voluntarios de ambas as entidades, encargáronse de velar polo correcto funcionamento do programa, preparando a distribución, entregando os menús e atendendo ás familias.\nNa seguinte ligazón están dispoñible imaxes dos proxectos premiados:


Galiza vence o Senegal (1-0) no partido que reivindicou a volta da selección oficial - DEPORTES - Sermos Galiza - Diario de intereses galegos\nF.C. 26 Decembro 2015 22:27 h.\n[Imaxe: [email protected]]\nO campo de Santa Isabel acolleu na tarde do sábado o partido reivindicativo pola volta da selección oficial de fútbol. Fíxoo cun encontro amigábel organizado por [email protected] [email protected], que logrou convocar futbolistas do combinado galego e do senegalés.\nO campo de Santa Isabel acolleu o partido pola oficialidade da selección galega que, nesta ocasión, enfrontou o combinado galego co senegalés. Precisamente, este encontro tivo lugar coincidindo co décimo aniversario do retorno da Irmandiña aos campos de fútbol, o 29 de decembro de 2005 contra o Uruguai.\nO partido, moi igualado, rematou con vitoria para o combinado galego pola mínima (1-0). "O de menos foi o resultado", insisten os afeccionados e afeccionadas, que acudiron a Santa Isabel, amais de para gozar do fútbol, para reivindicar a volta da Irmandiña oficial aos terreos do xogo.\nDez anos desde a volta da Irmandiña ao céspede\nApós o partido do Uruguai, que ateigou o estadio de San Lázaro grazas ao traballo da Consellaría de Cultura e Deportes, da que era responsábel o BNG, o combinado galego competiu contra o Ecuador, contra Camerún e contra o Irán. En 2009, coa volta do PP á Xunta de Galiza, desapareceu dos terreos de xogo a selección galega.\nO colectivo [email protected] [email protected] fíxolle fronte á Xunta de Galiza e desde entón organizou partidos entre futbolistas galegos e futbolistas doutros países. Deste xeito, no mesmo 2009, tras o desplante de Alberto Núñez Feijóo á Irmandiña, os [email protected] convocaron Galiza contra o CD Paraguaio; en 2010, o partido foi contra Palestina; en 2011, contra o Sáhara; en 2012, contra o Kurdistán e en 2013, contra Occitania. A falta de apoios e a dificultade para atopar futbolistas provocaron que a plataforma de afeccionados e afeccionadas galegas non puidese organizar a cita, que si puido ser posíbel neste 2015.\nNa semana pasada, a TVG anunciou que a Federación Galega de Fútbol prepara a volta da Irmandiña aos terreos de xogo o ano que vén, aínda que se descoñecen os detalles das xestións ás que aludiu á canle pública.\nCiincocentas persoas manifestáronse en Compostela\nArredor de 500 persoas, segundo os datos da organización, manifestáronse as horas previas ao partido nas rúas de Compostela para reivindicar unha selección nacional oficial para Galiza. As persoas participantes, que corearon consignas como “unha nación, unha selección” ou “selección oficial xa”, saíron pasadas as 18.25h da Alameda e chegaron pasadas as 19h ao campo de Santa Isabel, onde tivo lugar o partido.\nApós o encontro que enfrontou representantes de Galiza e do Senegal, os seareiros e seareiras gozarán dos concertos programados na Sala Malatesta como fin de festa desta xornada lúdico-reivindicativa. Actuarán Poetarras, Keltoi e Daikidarría.\nImaxe dentro: GZcontrainfo